Quædam fœmina, Heldegardis nomine, pro remedio animæ suæ, et viri sui, filiorumque, scilicet Norgaudi, et Heldeberti, tradidit hanc terram cum appenditiis suis, quam jure hereditario possidere videbatur, Monasterio sanctorum Apostolorum Petri et Pauli, quod est situm in loco, qui dicitur Fons Besuæ. Et ut hoc profuturum posteris foret, et firmius crederetur, litteris adsignare rogavit. § Igitur in Bussiaco villa quattuor sunt curtillia, duo ex una parte fluvii, qui dicitur Tila: et alia duo, ex alia parte ejusdem fluvii. Ex uno latere est terra sancti Salvatoris, ex alio terra Gibuini; ex uno capite currit prædictus fluvius, id est Tila, ex alio est via publica. Juxta autem alia duo curtilia, quæ sunt ex alia parte ejusdem fluvii, ex una parte est terra Girardi, ex alia terra Gibuini; ex una fronte terra prædicti Girardi, ex alia sæpe dictus currit fluvius. In Luco autem Villa secus pontem curtile unum: ex omni parte est terra ejusdem prædicti Monasterii. In eadem vero villa est et aliud curtile, ex una parte terra sancti Petri, ex alia terra Willerii; ex una fronte via publica, ex alia sæpe dictus fluvius. § Item in alia villa, Luco dicta ad sanctum Martinum, duo curtillia; ex una parte est quidam exitus ad aquam pergendi, ex alia est terra sancti Leodegarii; ex una fronte currit Tila, ex alia prædicta via. Item in jam dicta villa Luco ad pontem sunt tria curtilia modica, ex omni parte ejusdem Monasterii terra consistit. Item in eadem villa unum curtile; ex una parte est terra Giraldi, ex alia terra sancti Salvatoris; ex una fronte tenet ipsum Monasterium, ex alia fluvius jamjamque vocatus. Item in eadem villa unum curtile; ex duabus partibus terra sancti Leodegarii; ex una fronte terra Gibuini, ex alia sæpe dictus fluvius. § Hæc ergo supradicta Heldegarda cum prædictis filiis, jam dicto contulit Monasterio, et fideli subscriptione legitimis testibus corroboravit, Regnante Roberto Francorum Rege. Contulit nichilominus cum omnibus his prædictis curtilibus, omnia quæ ad ipsa pertinent: id est prata quattuor terras arabiles, et pascua, et cuncta quæ hereditario jure possidebat in his prædictis tribus villis.